แรงงานรายได้เพิ่ม 12%
ธนาคารแห่งประเทศไทย (ธปท.) รายงานภาวะตลาดแรงงานในรอบปี 2555 ที่ผ่านมา ว่า ภาวะตลาดแรงงานที่ตึงตัวขึ้นและผลของการเพิ่มค่าจ้างขั้นต่ำในรอบแรก ส่งผลให้ค่าจ้างเฉลี่ยของลูกจ้างเพิ่มขึ้น 12.1% เมื่อเทียบกับระยะเดียวกันปีก่อน ทั้งในกลุ่มลูกจ้างในภาคเกษตรกรรมและนอกภาคเกษตรกรรม ไม่นับรวมพนักงานบริษัท
5 มี.ค. 2556

ธนาคารแห่งประเทศไทย (ธปท.) รายงานภาวะตลาดแรงงานในรอบปี 2555 ที่ผ่านมา ว่า ภาวะตลาดแรงงานที่ตึงตัวขึ้นและผลของการเพิ่มค่าจ้างขั้นต่ำในรอบแรก ส่งผลให้ค่าจ้างเฉลี่ยของลูกจ้างเพิ่มขึ้น 12.1% เมื่อเทียบกับระยะเดียวกันปีก่อน ทั้งในกลุ่มลูกจ้างในภาคเกษตรกรรมและนอกภาคเกษตรกรรม ไม่นับรวมพนักงานบริษัท
การเพิ่มขึ้นของรายได้ช่วยเพิ่มความเชื่อมั่นของผู้บริโภค สนับสนุนการใช้จ่ายภาคเอกชนในระยะต่อไปให้ขยายตัวได้ต่อเนื่อง 
ธปท.ระบุว่า ค่าจ้างเฉลี่ยทั้งปีของผู้มีงานทำที่เป็นลูกจ้างทั้งหมดในปี 2555 อยู่ที่ 11,022 บาทต่อเดือน เพิ่มขึ้น 11.03% เมื่อเทียบกับปี 2554 ที่มีค่าจ้างเฉลี่ยที่ 9,927 บาทต่อเดือน 
แต่เมื่อแบ่งตามประเภทลูกจ้าง กลับพบว่า ลูกจ้างในภาคเกษตรกรรมมีค่าจ้างเฉลี่ยเพิ่มขึ้นเพียง 1% จากที่มีค่าจ้างเฉลี่ย 4,812 บาทต่อเดือนในปี 2554 เพิ่มเป็น 4,860 บาทต่อเดือน 
ขณะที่ลูกจ้างนอกภาคเกษตรกรรม เช่น ลูกจ้างในภาคอุตสาหกรรม ก่อสร้าง การค้า ภาคบริการ ฯลฯ มีค่าจ้างเฉลี่ยเพิ่มขึ้นถึง 11.81% จากปี 2554 อยู่ที่ 10,689 บาทต่อเดือน เพิ่มขึ้นเป็น 11,951 บาทต่อเดือน 
ทั้งนี้ เมื่อพิจารณาค่าจ้างล่าสุดในเดือน ธ.ค.ปี 2555 ที่ผ่านมา พบว่า ลูกจ้างในภาคเกษตรมีค่าจ้างเฉลี่ยอยู่ที่ 4,990 บาทต่อเดือน และคาดว่าในปี 2556 น่าจะเพิ่มมากกว่า 5,000 บาทต่อเดือนได้ 
ส่วนลูกจ้างนอกภาคเกษตรมีค่าเฉลี่ยอยู่ที่ 12,465 บาท มีแนวโน้มปรับเพิ่มขึ้นได้อีกตามการขยายตัวของเศรษฐกิจ 
ทั้งนี้ ในปี 2555 จำนวนลูกจ้างแรงงานในภาคเกษตรกรรมมีทั้งสิ้น 15.43 ล้านคน เพิ่มขึ้น 5.5 แสนคนหรือ 3.7% เมื่อเทียบกับระยะเดียวกันปีก่อนที่มี 14.88 ล้านคน
ขณะที่ลูกจ้างนอกภาคเกษตรมีจำนวนลูกจ้างแรงงานทั้งสิ้น 23.51 ล้านคน ลดลง 7.4 หมื่นคน หรือ 0.3% เมื่อเทียบกับระยะเดียวกันปีก่อนที่มี 23.58 ล้านคน 
ทรงธรรม ปิ่นโต ผู้อำนวยการสำนักนโยบายการเงิน ธปท. กล่าวว่า ในการประชุมคณะกรรมการนโยบายการเงิน (กนง.) ครั้งต่อไปในวันที่ 3 เม.ย.นี้ ธปท.อาจจะเสนอที่ประชุม กนง.พิจารณาปรับเพิ่มประมาณการการขยายตัวทางเศรษฐกิจ (จีดีพี) ในปีนี้ใหม่ 
“ตัวเลขใหม่ที่คาดว่าจะปรับขึ้นน่าจะไม่น้อยกว่า 5% จากปัจจุบัน ธปท.คาดไว้ที่ 4.9% และปีหน้า 4.8%”
เงินเฟ้อพื้นฐานปีนี้น่าจะอยู่ที่ 1.7% ปีหน้าที่ 1.6% และเงินเฟ้อทั่วไปที่ 2.8% และปีหน้าที่ 2.6% เนื่องจากเศรษฐกิจไทยในไตรมาส 4 ปีที่ผ่านมาขยายตัวสูงถึง 18.9% และทั้งปีก็โตถึง 6.4% ซึ่งสูงกว่าที่ ธปท.เคยคาดไว้ 
“การที่จีดีพีปีที่ผ่านมาโตได้ดีขึ้น มันสะท้อนว่าระดับกิจกรรมทางเศรษฐกิจสูงขึ้น จึงน่าจะเป็นแรงส่งให้จีดีพีในปี 2556 นี้สูงขึ้นด้วย ส่วนแนวโน้มเงินเฟ้อคาดว่าจะเพิ่มขึ้นเล็กน้อย ตามภาพรวมเศรษฐกิจที่มีแนวโน้มเติบโตดีขึ้น และราคาน้ำมันดิบในตลาดโลกที่ปรับเพิ่มขึ้นบ้าง” ทรงธรรม กล่าว
สำหรับปัจจัยเศรษฐกิจในต่างประเทศ ขณะนี้ยังไม่มีปัจจัยที่แตกต่างจากเดิมมากนัก อย่างไรก็ตาม กนง.ยังห่วงปัญหาเศรษฐกิจโลกอยู่ โดยเฉพาะเศรษฐกิจของกลุ่มยูโรโซน รวมถึงการฟื้นตัวของเศรษฐกิจสหรัฐ ที่ยังต้องติดตามดูอย่างต่อเนื่อง เพียงแต่เสถียรภาพเศรษฐกิจโดยรวมถือว่าดีขึ้น